Krízová situácia (štát)

Krízová situácia v oblasti bezpečnosti štátu je v najširšom ponímaní (intenzívna) mimoriadna situácia či skupina mimoriadnách situácií (resp. situácia sprevádzaná narušením rovnovážneho stavu, ktorá ohrozuje životy, životné  prostredie, ekonomiku, hmotné i nehmotné hodnoty spravidla štátu alebo regiónu), ktorá môže narušiť fungovanie inštitúcií verejnej moci. Právny stav vyhlásený štátom pri krízovej situácii sa volá krízový stav. Podrobnosti o definíciách pozri nižšie.

Krízová situácia 
Definícia 
Definícia nie je ustálená. V teórii nájdeme napríklad tieto definície:
Krízová situácia je taký časovo a priestorovo vymedzený alebo ohraničený priebeh javov a procesov po narušení rovnovážneho stavu spoločenských, prírodných a technologických systémov a procesov, v dôsledku ktorých sú ohrozené životy ľudí, životné  prostredie, ekonomika, duchovné a hmotné hodnoty štátu alebo regiónu a jeho obyvateľov a môže byť narušené fungovanie inštitúcií verejnej moci.ŠIMÁK, L. et al. Terminologický slovník krízového riadenia, 
Krízová situácia je mimoriadna udalosť alebo mimoriadne udalosti, ktoré veľkosťou a rozsahom ohrozenia spôsobujú destabilizáciu určitého prostredia a spoločenstva a vyžadujú zavedenie stabilizačných opatrení na jednotlivých stupňoch verejnej správy.Hendrych T., Termín krizová situace a jeho vymezení vkrizovém řízení. Odborný časopis požární ochrany, integrovaného záchranného systému a ochrany obyvatelstva, Ročník VII  č. 6/2008 

V slovenských právnych predpisoch je použitá definícia upravená pre potreby týchto predpisov. Konkrétne:
Ústavný zákon č. 227/2002 Z. z. používa túto definíciu: Krízová situácia je obdobie, počas ktorého je bezprostredne ohrozená alebo narušená bezpečnosť štátu a ústavné orgány môžu po splnení podmienok ustanovených v tomto ústavnom zákone na jej riešenie vypovedať vojnu, vyhlásiť vojnový stav alebo výnimočný stav, alebo núdzový stav.zákon č. 227/2002 Z. z.
Zákon č. 387/2002 Z.z. (a podobne stránky ministerstva) používa výraz "krízová situácia" ako legislatívnu skratku výrazu krízová situácia mimo času vojny a vojnového stavu (keďže predmetom tohto zákona sú len nevojnové situácie). Táto "krízová situácia mimo času vojny a vojnového stavu" je v zákone definovaná ako obdobie, počas ktorého je bezprostredne ohrozená alebo narušená bezpečnosť štátu a ústavné orgány môžu po splnení podmienok ustanovených v ústavnom zákone [t.j. úst. zák. č. 227/2002 Z. z.] alebo osobitnom zákone [t.j. zákon NR SR č. 42/1994 Z. z.] na jej riešenie vyhlásiť výnimočný stav, núdzový stav alebo mimoriadnu situáciu.zákon č. 387/2002 Z.z. (Poznámka: V texte je mylne odignorovaná širšia definícia krízovej situácie uvedená v nadradenom - lebo ústavnom - zákone č. 227/2002 Z. z.)

Charakteristika 
Krízová situácia vážne narušuje či mení ekonomický či spoločenský chod štátu, územného celku alebo konkrétneho subjektu. Na jej vyriešenie sa používajú nástroje krízového riadenia vrátane vyhlásenia krízového stavu (pozri nižšie).ŠIMÁK, V. Krízový manažment vo verejnej správe. Kap. 2  

Krízový stav 
Definícia 
V textoch slovenských právnych predpisov sa pojem krízový stav síce nevyskytuje, ale v teórii sa vyskytuje často. Krízový stav je právny stav vyhlásený kompetentným orgánom verejnej správy na určitom území na riešenie krízovej situácie v priamej závislosti na jej charaktere a rozsahu. Krízový stav teda môže byť konkrétne:
vojna, 
vojnový  stav, 
výnimočný  stav,
núdzový  stav
prípadne: mimoriadna situácia (mimoriadny stav).
Uvedený zoznam je zoznam podľa textov slovenských právnych predpisov. V zahraničí existujú rôzne iné typy/delenia krízových stavov

Charakteristika 
Krízový stav je stav systému, ktorý sa odlišuje od stabilného stavu a má škodlivý vplyv na celý systém alebo jeho časť. Krízový stav nastáva pri zlyhaní bežných postupov, nástrojov a mechanizmov riadenia a aplikujú sa pri ňom zásady krízového riadenia vrátane dočasného obmedzenia základných práv a slobôd.

Referencie

 Pozri aj 

 mimoriadna udalosť
 krízová situácia
 núdzový stav
 výnimočný stav
 Bezpečnostná rada Slovenskej republiky
 krízový manažment

 Externé odkazy 

 Krízový manažment zdravotníctva SR (vrátane legislatívy)
 Zoznam udalostí s hromadným postihnutím osôb v SR v rokoch 2011-2016 (krízové situácie)

Kategória:Civilná ochrana
Kategória:Krízový manažment